Polisiehond Uzzi veilig tuis ná hy spoorloos verdwyn | Maroela Media
Uzzi, 'n patrolliehond, het spoorloos verdwyn nadat hy twee kabeldiewe agterna gesit het. (Foto: SA Polisie)
Uzzi, 'n patrolliehond verbonde aan die polisie se honde-eenheid in Gqeberha (Port Elizabeth), is veilig tuis nadat hy Dinsdag in die vroeë oggendure spoorloos verdwyn het.
Kapt. Sandra Janse van Rensburg, polisiewoordvoerder, sê Uzzi en sy hanteerder, konst. Angelo Windvogel, was omstreeks 01:00 op patrollie en het onder meer 'n kragsentrale tussen Gelvendale en Algoapark besoek.
Windvogel het twee verdagtes gesien wat kabels steel en het Uzzi ingespan in 'n poging om hulle aan te keer. Die twee boewe het laat spaander, met Uzzi agterna.
"Die verdagtes is nie aangekeer nie en Uzzi het nooit na sy hanteerder teruggekeer nie," sê Janse van Rensburg.
Nadat die polisie 'n beroep op inwoners gedoen het om na Uzzi, 'n Belgiese Malinois, te help soek, het iemand vanoggend omstreeks 08:00 die 10111-noodnommer gebel om aan te meld dat hy Uzzi in die omgewing van Ferguson gevind het.
"Uzzi is ongedeerd en veilig," sê Janse van Rensburg.
Dit is nie duidelik waar die hond hom bevind het nadat hy verdwyn het nie.
'n Inwoner het Uzzi ure later opgemerk en die polisie ontbied. Die hond was ongedeerd. (Foto: SA Polisie)